નરેન્દ્ર મોદી આજે માત્ર એક વ્યક્તિ જ નથી, પ્રચંડ આંધી છે. ગુજરાતનો એક મુખ્ય પ્રધાન એવી પ્રતિભા ધરાવે છે કે કેન્દ્રની સરકાર તેની સામે હચમચી જાય છે. તમે કોઈ પણ ન્યુઝ-ચૅનલ કે ન્યુઝ-પેપર નરેન્દ્ર મોદીના કવરેજ વગર નહીં જોઈ શકો. પ્રાદેશિક અખબારો અને ચૅનલોને પણ નરેન્દ્ર મોદી વગર ચાલતું નથી. મોદી એવી પર્સનાલિટી છે જેમના વિશે સતત અવનવી અટકળો થતી રહે છે. અત્યારે મોદી વિશેની સૌથી ગળચટ્ટી અટકળ એ ચાલી રહી છે કે તેઓ ભારતના વડા પ્રધાન બનશે...જ! ગુજરાતમાં જ્યારે ત્રીજી વખત તેમણે ઇલેક્શન જીત્યું ત્યારે તેમનાં માતા હીરાબાએ અત્યંત ભરોસાપૂર્વક કહેલું કે એક દિવસ તે ભારતનો વડો પ્રધાન જરૂર બનશે!